Hussein al-Taee ei ole onnistunut selittämään julkisuuteen vuodettuja Facebook-päivityksiä tyydyttävästi.

Hussein al-Taee on ollut viime viikkoina menneisyytensä Facebook-kirjoitteluun liittyvän kohun keskellä.

Israelilainen Jerusalem Post kirjoittaa kovalla kielellä sdp:n vastavalitusta kansanedustaja Hussein al-Taeesta.

Al-Taeen vanhat Facebook-kirjoitukset ovat herättäneet viime viikkoina ihmetystä Suomessa. Nyt asia on alkanut kiinnostaa myös ulkomailla.

Jerusalem Post oli haastatellut al-Taeen kommenttien pohjalta tohtori Efraim Zuroffia Simon Wiesenthal keskuksesta.

– Tämä tyyppi [al-Taee] on selvä antisemitisti, Zuroff kommentoi Jerusalem Postille.

Hänen mukaansa al-Taeen kommentit herättävät kysymyksiä siitä, miten hänet voitiin valita eduskuntaan ja kuinka hänet on voitu palkata CMI-järjestöön. Hän sanoo, ettei ymmärrä kuinka al-Taee voi olla minkään demokraattisen puolueen jäsen.

Lehti on myös päästänyt Anter Yasan kertomaan näkemyksistään melko vapaasti. Haastattelussa hän sanoo muun muassa, ettei suomalainen media suostu kuuntelemaan häntä.

Yasa vuosi alunperin al-Taeen kirjoitukset julkisuuteen.

Hussein Al-Taeeta joutui Facebook-kohun myötä Jerusalem Postin otsikoihin. Mauri Ratilainen

Hämmentävä asiantuntijataho

Jerusalem Post on myös siteerannut Kenneth Sikorski nimisen henkilön kirjoituksia. Hänet esitellään artikkelissa ”Helsingissä asuvana kirjoittajana, joka on kirjoittanut kattavasti radikaalista islamista ja antisemitismistä Suomessa”.

Juttua lukiessa vaikutta siltä, että Sikorski esitellään jonkinlaisena asiantuntijatahona.

Jerusalem Post siteeraa Sikorskin tulevaa, Suomen Iran-politiikkaa käsittelevää artikkelia, jossa hän syyttää suomalaisia poliitikkoja sinisilmäisyydestä.

– Osa ongelmasta on suomalaisissa poliitikoissa, jotka todella uskovat, että dialogi – millainen tahansa dialogi siitä huolimatta kuka toisella puolella pöytää istuu – on parempi kuin ei dialogia lainkaan. Voi siis helposti päätyä tilanteeseen, jossa bisnesmies yrittää päästä sopimukseen Al Caponen kanssa, Sikorski kirjoittaa.

Jerusalem Postin mukaan Sikorski työstää artikkeliaan Gatestone Institutelle, joka on oikeistolainen ja muslimivastainen ajatushautomo.

Gatestone Institute on ollut julkisuudessa, sillä Yhdysvaltojen presidentti Donald Trumpin kansallisen turvallisuuden neuvonantaja John Bolton toimi järjestön hallituksessa.

NBC kirjoitti Gatestone Insituten levittävän ”harhaanjohtavia ja muslimivastaisia uutisia, joita Venäjän trollitehtaat vahvistavat”. NBC:n mukaan Gatestonen kirjoittajat tekevät töitä myös venäläisille Sputnikille ja RT Newsille.

Yhdysvaltojen presidentin kansallisen turvallisuuden neuvonantaja John Bolton on toiminut muslimivastaisen ajatushautomon hallituksessa. EPA/AOP

Lähteet: Jerusalem Post, NBC